ועדת הכנסת, כנסת 24, פרוטוקול מספר 70, 2022-01-26 10:00

ניר אורבך: בוקר טוב, אני מתכבד לפתוח את ישיבת ועדת הכנסת.

ניר אורבך: היום יום רביעי, כ"ד שבט התשפ"ב, 26 בינואר 2022.

ניר אורבך: על סדר-היום: ערעורים על החלטות נשיאות הכנסת שלא לאשר דחיפות הצעות לסדר-היום בנושאים הבאים – שני ערעורים.

ניר אורבך: הערעור הראשון: האם הממשלה תחליט על נסיגה בחומש, של חברי הכנסת שלמה קרעי ובצלאל סמוטריץ'.

ניר אורבך: בהתאם לתקנון נתחיל בנימוק של נציג או נציגה מהנשיאות.

ניר אורבך: אנחנו מקדמים בברכה את חברת הכנסת אמילי מואטי, סגנית היושב-ראש, בהופעת בכורה.

אורית סטרוק: הנוהל הוא שקודם שלמה מציג.

ניר אורבך: תודה על התיקון.

ניר אורבך: חבר הכנסת סמוטריץ לא נמצא.

ניר אורבך: נמצא פה חבר הכנסת שלמה קרעי, בבקשה.

שלמה קרעי: תודה, אדוני היושב בראש.

שלמה קרעי: אני חושב שאין חשוב מזה.

שלמה קרעי: הפעם גם באמת בהתאם ללוח הזמנים, כי המדינה נדרשת להודיע לבג"ץ עד יום ראשון הקרוב, האם היא מתכוונת לפנות באופן סופי את חומש.

שלמה קרעי: כבר לא יודע אם יש יותר על מלא-מלא לממשלת האחים המוסלמים שקמה לנו, ולפנות את הישיבה בעקבות רצח של יהודי, של בחור, יהודה השם ייקום דמו, מבחורי הישיבה, להחליט לפנות את חומש, לפי דרישת ארגון השמאל הקיצוני יש דין או לא.

שלמה קרעי: יש משמעות מאוד לאומית, מדינית להחלטה הזו של הממשלה האם לפנות או להשאיר ולאחוז בעשר אצבעות בחבלי הארץ שלנו; האם הממשלה שומרת על הסטטוס קוו בנושא הזה, ולא מחילה ריבונות אבל גם לא מבצעת נסיגות, או היא מחליטה לסגת מעוד ועוד חבלי ארץ.

שלמה קרעי: בעיני, כיוון שלוח הזמנים הזה מאוד צפוף, מאוד קרוב ולוחץ מאוד, אי-אפשר להתעלם מזה, והכנסת צריכה לדון בעניין הזה, לפני שמתקבלת החלטה בממשלה, לפני שהתשובה עוברת לבג"ץ עד יום ראשון הקרוב.

שלמה קרעי: יתרה מכך, גברתי סגנית יושבת-ראש הכנסת, חשוב להדגיש, שנעזוב את זה שמעמד הכנסת קצת הרבה התערער בתקופה האחרונה.

אמילי חיה מואטי: הכנסת מודה לך על תרומתך לערעור מעמדה.

שלמה קרעי: התרומה היא כולה שלכם.

שלמה קרעי: אנחנו מנסים להיאבק בזה בכל הכוח.

שלמה קרעי: הכנסת הנוכחית לפני חצי שנה הביעה עמדה מאוד נחרצת וחד-משמעית ברוב של 73 ח"כים, הצביעה בעד החוק לביטול ההתנתקות מצפון השומרון.

שלמה קרעי: להחזיר את הישוב חומש כבראשונה.

שלמה קרעי: לכן, כשהממשלה נדרשת להשיב תשובה לבג"ץ עד יום ראשון, לא שאני חושב שלבג"ץ יש סמכות בכלל, לא יודע מה הוא מתערב בכלל במדיניות של הממשלה, במדיניות של נבחרי ציבור אבל כך זה לפחות יקרה כנראה לפחות עד סיום כהונתכם.

שלמה קרעי: אני חושב שעל הכנסת לדון בזה בהקדם, ובהקדם זה רק היום.

שלמה קרעי: נדבך נוסף – היום ביטלתם יותר מחצי מדיוני הכנסת.

שלמה קרעי: המליאה צפויה להסתיים מאוד-מאוד מוקדם, ולכן לא יקרה כלום אם נדון בעוד נושא אחד, מאוד חשוב.

אמילי חיה מואטי: אני מזכירה לך שבכנסות ביום רביעי המליאות מסתיימות ב-15:00 בדרך כלל.

שלמה קרעי: ממש לא.

שלמה קרעי: ביום רביעי המליאה מסתימת בשמונה, תשע, עשר בערב.

אמילי חיה מואטי: בלוח שאני קיבלתי כתוב:

אמילי חיה מואטי: 1:00 עד 15:00.

שלמה קרעי: זו הכנסת הרביעית שלי וזה לא קורה.

ניר אורבך: המליאה היום קוצרה לפי בקשת מנכ"ל הכנסת לאור הסערה הצפויה וחשש שחברי כנסת ייתקעו פה בלי יכולת לצאת.

ניר אורבך: לכן בהסכמה בין קואליציה לאופוזיציה- - -

מיכאל מלכיאלי: היות שאין רוב לקואליציה הם ביקשנו מאתנו לגלות אחריות.

ניר אורבך: לא.

שלמה קרעי: גם בתי הספר בירושלים מסיימים ב-15:00 את הלימודים היום.

שלמה קרעי: לפחות עד 15:00 הכנסת יכולה לעבוד.

ניר אורבך: דובר על 14:30.

ניר אורבך: זה לא הנושא כרגע.

ניר אורבך: חברת הכנסת אמילי מואטי, בבקשה.

אמילי חיה מואטי: חיפשתי מה היה עם חומש בימי נתניהו.

שלמה קרעי: לא נסוגנו.

אמילי חיה מואטי: נוכחתי שב-2015- - -

שלמה קרעי: כל היום ביבי, ביבי.

שלמה קרעי: אין לך תשובות מקוריות, חברת הנשיאות?

אמילי חיה מואטי: מקץ עשר שנים להתנתקות נתניהו פגש את מפוני חומש.

אמילי חיה מואטי: מאז דממה.

שלמה קרעי: מאז הישיבה חיה וקיימת עד היום.

אמילי חיה מואטי: אמילי עוד לא היתה בחומש.

אמילי חיה מואטי: נביא אותה, בעזרת השם.

שלמה קרעי: עשינו שם סדר ט"ו, והיה מחזה מדהים.

אמילי חיה מואטי: בעזרת השם, כשנחיה בתקופה של הסדר מדיני אבוא בשמחה לכל מקום וכמה שיותר.

אמילי חיה מואטי: בסופו של דבר ארץ ישראל חשובה לכולנו.

אמילי חיה מואטי: מדינת ישראל עבורי חשובה עוד יותר.

אמילי חיה מואטי: לגבי ההחלטה, חבר הכנסת קרעי, בישיבת הנשיאות נכח גם נציג האופוזיציה, חבר הכנסת מרגי.

אמילי חיה מואטי: הדברים נדונו לעומק.

אמילי חיה מואטי: הוחלט לדחות את ההצעה הדחופה שלך לסדר גם משום שאנו מוגבלים ביכולות לממש הצעות דחופות לסדר.

שלמה קרעי: כמה הצעות נשארו?

אמילי חיה מואטי: למיטב ידיעתי אושרו 4 הצעות לסדר.

שלמה קרעי: יש ההצעה החמישית ששמורה לוועדת הכנסת בדרך כלל.

אמילי חיה מואטי: עד כמה שאני יודעת, שבוע לפני כן אושרו כל ההצעות לסדר שהגישו האופוזיציה לרבות ההצעה שלך שנוגעת לספרייה הלאומית.

שלמה קרעי: אחרי חודשיים שלא אישרו אותה.

שלמה קרעי: אין לזה שום קשר.

שלמה קרעי: לגופו של עניין, גברתי סגנית יושב-הראש, האם את לא חושבת שזה שהממשלה צריכה להשיב תשובה לבג"ץ עד יום ראשון הקרוב בנושא מדיני – נכון שמדינת ישראל חשובה לך יותר מארץ ישראל – אני קצת מתפלא על זה אבל נגיד.

שלמה קרעי: עדיין, ארץ ישראל חשובה מאוד גם לך, ואם הממשלה צריכה להשיב תשובה בנושא כל כך מהותי שזה לשנות מדיניות, לשנות תפיסה.

שלמה קרעי: האם לסגת מהמקום או להמשיך את הסטטוס קוו?

שלמה קרעי: למה שהכנסת לא תדון בזה?

אמילי חיה מואטי: אני בטוחה שהממשלה תעשה את מה שנדרש.

אמילי חיה מואטי: אני בטוחה שההחלטה הנכונה תתקבל בשיתוף פעולה גם עם הצד הימני וגם עם הצד השמאלי בממשלה.

שלמה קרעי: אין צד ימני.

ניר אורבך: לא נתווכח כרגע על עובדות.

ניר אורבך: אני חושב שחברת הכנסת אמילי מואטי הציגה את עמדת הנשיאות.

מאיר פרוש: היא לא אמרה נימוק למה לא.

מאיר פרוש: היא אמרה שארץ ישראל פחות- -

אמילי חיה מואטי: לא, זו היתה תשובתי להזמנה שלהם לבקר שם בהקדם.

מאיר פרוש: מה הנימוק שיש?

אמילי חיה מואטי: הנשיאות דנה בכל פנייה בכובד ראש.

אמילי חיה מואטי: היה שם נציג האופוזיציה.

אמילי חיה מואטי: ההחלטה התקבלה פה אחד לדחות את זה.

אמילי חיה מואטי: הנימוק, אני מניחה שהחליטו להשאיר לממשלה- -

מאיר פרוש: מה הנימוק?

אמילי חיה מואטי: ההצעה נדחתה.

אמילי חיה מואטי: ישבנו ודנו בנושא.

אמילי חיה מואטי: ישב גם נציג האופוזיציה.

מיכאל מלכיאלי: אין לו קול שם.

מיכאל מלכיאלי: מרגי?

מיכאל מלכיאלי: מי מתייחס אליו שם?

אמילי חיה מואטי: יש נציגים נוספים לאופוזיציה שלא הגיעו לישיבת הנשיאות למרבה הצער.

מאיר פרוש: מה הרעיון?

מאיר פרוש: כי ארץ ישראל פחות חשובה?

אמילי חיה מואטי: לא.

אמילי חיה מואטי: זו היתה תשובתי להזמנה של חברת הכנסת אורית סטרוק.

ניר אורבך: כולם יקבלו זכות דיבור.

ניר אורבך: חבר הכנסת בוסו, בבקשה.

אוריאל בוסו: אני נמצא כאן מתוקף כך שהייתי אמור להגיש את הבקשה להצעה לסדר.

אוריאל בוסו: היתה לי תקלה טכנית.

אוריאל בוסו: הודעתי והלשכה שלי הגישה בקשה להצטרף להצעה לסדר.

אוריאל בוסו: היתה לי תקלה טכנית והתברר שלא הצטרפתי.

אוריאל בוסו: לכן אולי כדאי שהנשיאות תתייחס לכך שהיתה עוד בקשה וזה מתועד אצלי.

שלמה קרעי: זה משנה את כל התמונה, הרב בוסו.

שלמה קרעי: יש פה שלוש סיעות אופוזיציה שהגישו.

אוריאל בוסו: לא יודע מה האמיתות של הדבר שדיברו שיוזז אל-אחמר וייקבע ישוב חדש במילים אחרות בסיוע ובתמיכת המדינה.

אוריאל בוסו: כלומר המדינה, אני מקווה שזה מאוד לא נכון.

אוריאל בוסו: כשהמדינה רוצה לעשות משהו אמיתי, היא יכולה.

אוריאל בוסו: מדובר בתשובה שהמדינה צריכה להגיש לבג"ץ.

אוריאל בוסו: יש לזה משמעויות, מה המדינה מגישה.

אוריאל בוסו: בסוף המדינה זה הממשלה, הכנסת, הפרלמנט שמחליט.

אוריאל בוסו: הם רוח המפקד.

אוריאל בוסו: זה לא פקיד שאומר: כן יפנה, לא יפנה ולמה התעכבנו ומה נעשה ומה עם הישיבה ומה עם המעברים.

אוריאל בוסו: לכן אני חושב שנושא שנמצא בהליכים משפטיים, גם בסדר-היום הציבורי.

אוריאל בוסו: הייתי עם חברי הכנסת קרעי וסטרוק בליל ט"ו בשבט.

אוריאל בוסו: היו שם מאות ואחר כך באו אלפים.

אוריאל בוסו: את רואה שם אנשים שבשלוש מעלות קור נמצאים שם במסירות, באהבת ארץ ישראל אמיתית.

אוריאל בוסו: בדרך צעדו לשם 5 ק"מ ברגל.

אוריאל בוסו: אנחנו הגענו עם רכבים למעלה ולא יכולנו להחזיק יותר משעה, שעה וחצי.

אוריאל בוסו: חזרתי עם פצעי לחץ ברגליים, פצעי קור ממה שקרה שם.

אוריאל בוסו: אבל חזרתי עם לב חם.

אוריאל בוסו: אחרי שהייתי שם אמרתי: אין מצב לנצח את עם ישראל.

אוריאל בוסו: זה עם חזק שמסור.

אוריאל בוסו: לכן חומש זה צריך להיות מעבר לימין ושמאל, משהו שהוא בליבה של ארץ ישראל, בליבה של המדינה הזאת.

אוריאל בוסו: כתפיסה אמיתית, זה הצעה חשובה לסדר-היום שצריך לאשר אותה.

אוריאל בוסו: אני מקווה שהיושב-ראש ייענה לבקשה.

ניר אורבך: תודה.

ניר אורבך: חברת הכנסת סטרוק.

אורית סטרוק: תודה רבה.

אמילי חיה מואטי: אני יכולה להניח שהסיבה שזה נדחה – מיעוט הסיעות שהגישו בפועל?

אוריאל בוסו: לא קשור.

אמילי חיה מואטי: כי אני ניסיתי פעם ודחו, ושבוע אחרי זה עם מספר סיעות ניסיתי שוב, ואז קיבלו את זה.

שלמה קרעי: היינו שתי סיעות, וסיעה שלישית שהיתה תקלה טכנית.

אוריאל בוסו: אראה לך בטלפון שלי שהיה מתועד, ופתאום אמרו לי: תערער כי התברר שלא הצטרפתי.

אורית סטרוק: חבריי היקרים אמילי וניר, לא משנה כמה חברי כנסת הגישו.

אורית סטרוק: מה שמשנה זה דחיפותו של הנושא והחשיבות שהוא יידון בכנסת.

אורית סטרוק: הקריטיות שהוא יידון בכנסת.

אורית סטרוק: אנחנו מדברים על תשובת מדינה לבג"ץ שלא תקבע, נניח, אם ישוב פלוני יפונה או לא יפונה.

אורית סטרוק: זה גם דבר נורא ואיום.

אורית סטרוק: אלא היא תקבע בעצם האם דרך ההתנתקות, הגירוש והנסיגה של אריק שרון, שמאז שהוא ביצע את העוול הנורא הזה בצפון השומרון לא היו נסיגות כלל, ויותר מזה, כשנה וחצי לאחר הנסיגה האיומה הזאת, הציבור בישראל התעורר, הגיע בהמוניו, בעשרות-אלפים, לחומש, ואמר: על המקום הזה אנחנו לא מוותרים ומאז משך 15 שנה פעילה במקום ישיבה שהיא שליחה של כולנו.

אורית סטרוק: אני מקבלת בברכה – בני גל, האיש הזה שאני מצדיעה, פשוט מצדיעה לו, נציג ישיבת חומש – אני מצדיעה דרכך לכל ישיבת חומש ולכל הנאחזים בחומש שאתם שליחים שלנו בכל רגע ורגע שאתם נאחזים שם, שליחים של ציבור גדול.

אורית סטרוק: איך אני יודעת זה – לא רק בגלל עשרות-האלפים שמגיעים לשם ברגליים אלא בגלל הידיים כאן בכנסת.

אורית סטרוק: כאן בכנסת הורמו 73 אצבעות בעד ביטול ההתנתקות בחומש ובצפון השומרון והקמתו מחדש של הישוב חומש.

אורית סטרוק: יש פער אדיר, יש עיוות של רצון הבוחר בעצם הקמתה של הממשלה, של הקואליציה הזו שאת ואתה, אמילי וניר, חברים בה.

אורית סטרוק: יש עיוות של רצון הבוחר בצורה דרמטית כי בממשלה שולט בפועל השמאל.

אורית סטרוק: רואים את זה צעד אחר צעד.

אורית סטרוק: פחדתי ללכת לישון אתמול בלילה, כי כל פעם שאנחנו הולכים לישון אנחנו קמים בבוקר ומקבלים עוד מכה מהשמאל.

אורית סטרוק: אתמול בלילה המכה של חאן אל-אחמר.

אורית סטרוק: שנים אנחנו מדברים שצריך לפנות.

ניר אורבך: שנים דיברנו על ההתיישבות הצעירה, אני דיברתי.

ניר אורבך: מזה אתם מתעלמים.

אורית סטרוק: תכף אומר על ההתיישבות הצעירה.

ניר אורבך: מזה אתם מתעלמים משום מה.

אורית סטרוק: כבר אדבר.

ניר אורבך: שתשאירי גם לערעור הבא.

אורית סטרוק: שנים דיברנו על זה שצריך את חאן אל-אחמר לפנות ועכשיו אתם עושים לנו קונץ פטנט.

אורית סטרוק: פינוי בינוי.

אורית סטרוק: אנחנו נפנה ישוב בלתי חוקי שיושב על השטח שבין מעלה אדומים לירושלים ונקים באותו שטח ממש ישוב חוקי שיאפשר לרשות הפלסטינית להשתלט על השטח שבין מעלה אדומים לירושלים.

אורית סטרוק: אמילי, פחדתי ללכת לישון כי אתמול בבוקר כשקמנו שמענו שיחברו את ההתיישבות הצעירה לחשמל אחרי שפה בישיבה הזו ובמליאה לחצנו ולחצנו כולנו בצורה בלתי רגילה על ההתיישבות הצעירה.

אורית סטרוק: אני אפילו חטפתי התבטאות מאוד לא נעימה מראש הממשלה נפתלי בנט בעקבות זה שאמרתי לו שהוא יושב על הפתקים שלהם, ובסוף מה אתם עושים – אתם מחברים אותם לחשמל אבל בתור מחיר אתם מחברים לחשמל את כל המאחזים של אבו מאזן כדי באופן סופי לתקוע את המסמרים האחרונים בארון הקבורה של ההתחייבות של גנץ לנהל את המערכה על שטחי סין.

אורית סטרוק: לא רק שהוא לא מנהל את המערכה על שטחי סין – הוא עוזר לאבו מאזן לסדר חשמל למאחזים שלו.

ניר אורבך: מה, מה?

ניר אורבך: למה סתם?

ניר אורבך: אורית, אני מכבד אותך, אבל קראת כותרת מאיזשהו אתר?

ניר אורבך: לא מתאים לך.

קטי קטרין שטרית: היא מדברת על הסרטון של רגבים.

ניר אורבך: בואי.

ניר אורבך: תני קצת הערכה.

ניר אורבך: היא מדברת על עשרות מאחזים פלסטינים יחוברו לחשמל.

אורית סטרוק: הלוואי שזה לא יקרה.

אורית סטרוק: שאלת על ההתיישבות הצעירה, אז עניתי.

אורית סטרוק: בינתיים בהתיישבות הצעירה נערכים לעוד סופת שלגים בלי חשמל.

אורית סטרוק: זה מה שקורה ברגע זה.

ניר אורבך: אורית, אשתדל לא להגביל בזמן, אבל מאחר שיש פה עוד דוברים – שתי דקות ותסיימי.

אורית סטרוק: כן.

אורית סטרוק: ידידי ניר, את העיתון החשוב הזה אתה מכיר, אתה מפרסם בו, עיתון מצב הרוח.

ניר אורבך: אני לא מפרסם בו.

ניר אורבך: מתפרסם שם בדרך כלל – לא רק שם - קמפיין וזה בסדר.

ניר אורבך: לא שאני מפרסם.

ניר אורבך: מפרסמים עליי קמפיינים.

אורית סטרוק: מופיעים פה דבריו של השופט בדימוס וסגן הנשיאה בדימוס אליקים רובינשטיין ומה הוא אומר – בית המשפט לא יקבע למדינה מה לעשות עם חומש.

אורית סטרוק: זו שאלה מדינית.

אורית סטרוק: והוא צודק.

אורית סטרוק: איך מגשרים על הפער, על העיוות שיצרתם בהקמת הממשלה בין רצון הציבור ביחס לחומש לבין רצון כמה מפלגות שמאל קיצוני כמו אלה שאמילי חברה בה ואחרות, שבפועל הן אלה שמנהלות את הממשלה והן אלה שמושכות בחוטים וקובעות?

אורית סטרוק: איך מגשרים על הפער הזה – באמצעות דיון בכנסת.

אורית סטרוק: וזה שאתם מעלם בדעת

אורית סטרוק: כם להגיש תשובת מדינה ביום ראשון שעלולה להיות תשובה שמשנה באופן דרמטי את המצב בחומש ומגרשת משם את הישיבה לתמיד, עד שנחזור לשלטון בעז"ה, זה דבר שאתם נהנים לעשות אותו במחשכים, ואנחנו רוצים להוציא את המחשכים לעין השמש.

אורית סטרוק: לכן ניר, יש ארבעה חוקים שהולכים לעלות היום.

אורית סטרוק: צריך להוריד אחד מהם ולדון בנושא חומש כי אתם לא תגרשו את חומש במחשכים.

ניר אורבך: רגע.

ניר אורבך: אתייחס עכשיו לדבריה של חברת הכנסת סטרוק – מאחר שזה חרג, ובני גל, אתה יכול לצלם גם את מה שאני אומר כי זה מעיין מסיבת עיתונאים פה.

אורית סטרוק: בני גל מצלם את כולם.

ניר אורבך: את המומחים מס' 1 יותר מכולנו לדעת איך עובדת תשובת מדינה ואת יודעת טוב מאוד שזה לא דיון בכנסת.

ניר אורבך: זה דבר ראשון.

ניר אורבך: ופה זה מחלוקת בסיסית בינך לביני לגבי הממשלה ולכן זה כמו במתמטיקה, שיש לך הטעות הנגררת בהתחלה.

ניר אורבך: בהערת אגב, מכל הלב, אני אומר גם לנציגי חומש – מרגש אותי שנציג הליכוד פה נלחם בחום על חומש.

ניר אורבך: זה לא אריק שרון.

אורית סטרוק: 15 שנה יולי אדלשטיין איש הליכוד ראש- - - חומש.

אורית סטרוק: אל תזלזל בליכוד.

אורית סטרוק: למרות שאני לא ליכוד.

ניר אורבך: אל תקטעי את דבריי.

קטי קטרין שטרית: אבל ניר, לא יפה מה שעשית.

קטי קטרין שטרית: אתם לא מפסיקים, מאז שהקמתם את הממשלה הזאת, להאשים את הליכוד בכל דבר.

קטי קטרין שטרית: זה בושה וחרפה.

קטי קטרין שטרית: בושה וחרפה.

קטי קטרין שטרית: מספיק כבר.

קטי קטרין שטרית: תתחילו כבר לעבוד.

קטי קטרין שטרית: לא רוצה שום כותרת.

קטי קטרין שטרית: תעשה לי טובה.

קטי קטרין שטרית: באמת.

קטי קטרין שטרית: באתי עכשיו מוועדת בריאות.

קטי קטרין שטרית: אתה הזכרת את הליכוד והייתי חייבת להגיב.

ניר אורבך: שני דברים לגבי הוועדה הזאת: אחת, אנחנו לא מנהלים ויכוחים.

ניר אורבך: כל אחד מקבל את הזמן שלו וידבר.

ניר אורבך: אם את מתווכחת איתי, את ממצה את זכות הדיבור שלך.

ניר אורבך: את רוצה את זה – זה בסדר.

קטי קטרין שטרית: אני מקווה שאתה אומר אותו דבר לאמילי שמעירה מדי פעם.

קטי קטרין שטרית: אז זה בסדר.

אמילי חיה מואטי: אני לא חברת הוועדה.

ניר אורבך: אני רוצה לתת לך את זכות הדיבור.

ניר אורבך: אם תקטעי, שוב - תמצי את זכות הדיבור שלך.

ניר אורבך: שתיים, מקובל במקומותינו להגיע בתחילת הדיון ולשמוע אותו מההתחלה ולא להתפרץ על משהו ששמעת חצי מילה שאמרתי.

ניר אורבך: תתייחסי לקונטקסט הרחב.

שלמה קרעי: אתה לא מתייחס.

שלמה קרעי: אתה הולך פרה היסטורי.

שלמה קרעי: אבל ביבי, אבל ביבי.

שלמה קרעי: ישיבת חומש קיימת 15 שנה תחת שלטון הליכוד, ואתם רוצים לפנות אותה.

ניר אורבך: שוב אומר – ואני מדבר כנציג ימינה בקואליציה - אנחנו לא מתכוונים לפנות את הישיבה בחומש.

אורית סטרוק: רוצה שר על הדוכן שיגיד את זה.

ניר אורבך: עוד דבר, אורית – את יודעת איך עובדים מול תשובת המדינה לבג"ץ.

ניר אורבך: זה לא בדיון בכנסת, ואת גם היום יודעת לדבר עם נציגי ראש הממשלה וגם נציגי שת הפנים ויודעת לתת את ההשפעה שלך במקומות האלה.

ניר אורבך: שבוע אחרי שבוע אתם מגיעים לפה.

אורית סטרוק: ראש הממשלה אסר על נציגיו לדבר איתי.

ניר אורבך: שבוע אחר שבוע אתם מגיעים לפה, וזה בסדר גמור.

ניר אורבך: יש פה מנגנון שנוצר לטובת חביר הכנסת.

ניר אורבך: אותן דמויות מגיעות ערעור אחרי ערעור.

ניר אורבך: מה שאני יכול, אני מקבל.

ניר אורבך: אי אפשר לומר שאני לא מקבל ערעורים.

ניר אורבך: אגב סטטיסטיקות זה סטטיסטיקות.

ניר אורבך: אפשר לראות מי המערער פעם אחר פעם, מהקואליציה, לא רק מהאופוזיציה.

שלמה קרעי: משתמשים במנגנון הזה.

ניר אורבך: אמרתי שזה מנגנון מצוין שנועד לטובת הכנסת ולי יש שיקול דעת להשתמש בו בצורה מתונה מול הנשיאות.

ניר אורבך: לא כל דבר שיגיע לפה, אהפוך את החלטת הנשיאות.

ניר אורבך: ושוב אומר - נכון שב-30.1 יש תשובת המדינה.

ניר אורבך: הדרך להשפיע עליה היא לא באמצעות דיון בכנסת.

ניר אורבך: את יודעת את זה ושנים עשינו את זה כך.

אורית סטרוק: היא גם.

אורית סטרוק: גם דיון ציבורי.

שלמה קרעי: מה עם מי שאין לו קשרים בממשלה?

אוריאל בוסו: אמרת: זה יעזור גם לך.

ניר אורבך: אל תכניסו לי מילים לפה.

מיכל מרים וולדיגר: זה לא הוגן מה אתה עושה.

מיכל מרים וולדיגר: אתה מנהל דיאלוג עם אורית, מה היא יודעת ומה היא לא יודעת.

מיכל מרים וולדיגר: אני לא יודעת את זה.

ניר אורבך: כשיגיע תורך, תגידי מה את יודעת ומה את לא יודעת.

ניר אורבך: אני כרגע עונה לאורית שהיא מגישה ערעור, לא את.

ניר אורבך: יגיע גם תורך לדבר, ואני לא אומר מה אני חושב שאת צריכה לומר, אז אל תגידי לי מה את חושבת שאני צריך לומר.

ניר אורבך: אני לא אומר את זה בזלול.

ניר אורבך: זה מרגש מה שסיפרתם עם ט"ו בשבט, ואני שמח.

ניר אורבך: ראיתי את התמונות והתרגשתי.

ניר אורבך: אבל שוב, הייתי בגוש קטיף כשפינו את גוש קטיף, והייתי בצפון השומרון כשפינו את צפון השומרון.

אורית סטרוק: לא רוצה שיפנו.

אורית סטרוק: רוצה שישאירו אותם.

ניר אורבך: אבל הדבר הזה שמגיעים לפה, ואני מכבד אתכם.

קטי קטרין שטרית: אתה לא יודע כמה אני מכבדת אותך, והגעתי לכאן כדי לדבר אל ליבך.

קטי קטרין שטרית: יודע למה – אנחנו צריכים ללכת כל עורב לישון.

קטי קטרין שטרית: תקופתה של ממשלה, יש לה זמן קצוב.

קטי קטרין שטרית: אני לא נביאה.

קטי קטרין שטרית: לא יודעת אם זה שנה, שנתיים, שלוש או ארבע.

קטי קטרין שטרית: אבל אנחנו צריכים ללכת עם האמונה שעשינו את העבודה שלנו.

קטי קטרין שטרית: אנחנו בשליחות.

קטי קטרין שטרית: אוי ליום שבו נשב בבית, לא בכנסת, ונחבוט בראש ונגיד: מה עשינו?

קטי קטרין שטרית: זה היה ביד שלנו ולא עשינו עם זה כלום.

קטי קטרין שטרית: זה הכוח שנמצא ביד שלך כרגע.

קטי קטרין שטרית: אני יודעת מי אתה.

קטי קטרין שטרית: אני יודעת שיש לך מצפון.

ניר אורבך: אנחנו עובדים במקומות שצריך לעבוד בהם ולא בדיון בכנסת.

ניר אורבך: בבקשה, אמילי.

אמילי חיה מואטי: בכובעי הפוליטי אני רוצה לומר: כאשת שמאל אני חושבת שהחיים ובני אדם חשובים יותר מכל תפיסת חיים ומכל אידיאולוגיה כך שמבחינתי בכל מקום שיש בו בני אדם צריך להיות חשמל, גם אם הם ערבים וגם אם הם יהודים.

שלמה קרעי: אז למה התנגדתם לחשמל בהתיישבות הצעירה?

שלמה קרעי: למה התנגדתם להסתייגות שלנו שם?

אמילי חיה מואטי: ברשותכם, קרעי.

אמילי חיה מואטי: ברור שהסוגיה היא גם מדינית, אבל עד כמה שאני יודעת, כל ממשלות הימין בשנים מאז ההתנתקות ולפני כן לא סיפחו סנטימטר אחד למדינת ישראל.

אמילי חיה מואטי: כנראה שזעקות השבר הזה- -

אורית סטרוק: אל תגרשו אותם.

אורית סטרוק: מי ביקש מכם לספח?

אורית סטרוק: אל תעשו נסיגה.

אורית סטרוק: כשהקמתם את הממשלה התחייבתם שלא תהיה ריבונות ולא תהיה נסיגה.

אורית סטרוק: אם אתם מפנים את חומש, זו נסיגה.

מיכל מרים וולדיגר: מה זה אתם?

מיכל מרים וולדיגר: גם אתה היית חלק מהאתם הזה.

ניר אורבך: אני מדבר על עכשיו, על הכותרות עכשיו.

ניר אורבך: אי-אפשר להיכנס באמצע ולחשוב שאנחנו מדברים על דברים אחרים.

ניר אורבך: אני מדבר על החודשים האחרונים, על כל הכותרות שהיו - כן פינוי, לא פינוי.

ניר אורבך: מספיק.

ניר אורבך: נתקדם לפי סדר הדוברים.

ניר אורבך: חבר הכנסת מלכיאלי, בבקשה.

מיכאל מלכיאלי: תודה רבה, אדוני היושב-ראש.

מיכאל מלכיאלי: גברתי סגנית יושב-ראש הכנסת, אני רוצה לומר לך – בכנסת לאופוזיציה יש כלים שבהם אמורים לבוא לידי ביטוי.

מיכאל מלכיאלי: יפה שאת מגיעה מתוך עמדת הנשיאות.

מיכאל מלכיאלי: אני בטוח שאת מתכוונת למה שאת אומרת.

מיכאל מלכיאלי: את מספרת שזה לא מתאים.

אמילי חיה מואטי: אבל שתי הצעות לסדר של האופוזיציה כן התקבלו.

מיכאל מלכיאלי: בסוף צריך להבין דבר אחד: כשיש יהודים שנמצאים עכשיו בכפור אימים במסירות נפש עצומה ואנחנו באופוזיציה אין עמדה.

מיכאל מלכיאלי: אין לנו כוח של שמאל להעביר מאות פורעים לחאן אל-אחמר ולתת להם דירות חדשות.

מיכאל מלכיאלי: אין לנו הכול הזה – לכם בקואליציה יש.

מיכאל מלכיאלי: לנו לא.

מיכאל מלכיאלי: אנחנו מבקשים לעשות דיון על דבר מאוד פשוט.

מיכאל מלכיאלי: בא יושב-ראש הוועדה ואני מעריך אותו, אומר: ימינה לא תיתן לפינוי חומש.

מיכאל מלכיאלי: ואני שואל, ניר, אם ימינה זה ניר אורבך, אני הולך לישון רגוע.

מיכאל מלכיאלי: השאלה אם ימינה זה בנט שמשקר ומרמה אותנו יום-יום ימינה וקיבלנו שמאלה, שקד שאומרת א' ועושה ב'.

מיכאל מלכיאלי: האם אתה מוביל את המהלך הזה, אנחנו מצדיעים לך.

מיכאל מלכיאלי: נאמר באופוזיציה רק מילים טובות עליך ניר אורבך, שאתה נשכב על הגדר למען חומש, אבל אנחנו לא רגועים כי מחר יבוא איזה מרצ ויעשה קצת קולות בקואליציה, ובנט יתקפל כי אנחנו רואים את ההתנהגות של האיש הזה לאורך כל הדרך.

מיכאל מלכיאלי: לא לחינם יש פה 40 הרוגים ביום.

מיכאל מלכיאלי: לא לחינם יש פה טרפת של מחלות.

מיכאל מלכיאלי: בתי החולים קורסים, לא כי המדינה מאיזה אידיאל אמרה: אני הולכת עכשיו לחיסון עדר.

מיכאל מלכיאלי: כי יש לכם אנרכיסטים בממשלה.

מיכאל מלכיאלי: כי בנט לא מסוגל לקבל החלטות כי לועגים לו, כי הם לא מתייחסים אליו.

מיכאל מלכיאלי: אין לו אמירה.

מיכאל מלכיאלי: סגנית יושב-ראש הכנסת, אתם כל הזמן מדברים על ביבי.

מיכאל מלכיאלי: ביבי באופוזיציה.

מיכאל מלכיאלי: ביבי כבר לא בממשלה.

מיכאל מלכיאלי: יש לי גם מילים לא טובות לומר על מה שהיה.

מיכאל מלכיאלי: גם אני חשבתי שאפשר לעשות דברים אחרת.

מיכאל מלכיאלי: לא כל ההחלטות שהיו, היו טובות לנו.

מיכאל מלכיאלי: ממש לא.

מיכאל מלכיאלי: גם אני חושב שהיה צריך לעשות דברים, חלקם ודאי אחרת.

מיכאל מלכיאלי: אבל רבאק, בואו נעזוב את התשובה הזאת.

מיכאל מלכיאלי: שוב, ניר, אני מחזק את ידך במה שאמרת שימינה, שהיא בסוף מפלגת שלטון – זה לא נראה ככה - אתם לא הולכים להזיז את חומש, דבר חשוב.

מיכאל מלכיאלי: אנחנו רק מקוים שבסוף זה ייצא לפועל.

אורית סטרוק: מזיזים את חאן אל-אחמר מפה לשם.

ניר אורבך: אני סומך גם על חברת הכנסת סטרוק שיודעת גם היום, גם אחרי כל הצעקות, לדבר עם הגורמים הרלוונטיים.

מיכאל מלכיאלי: מי זה הגורמים הרלוונטיים?

מיכאל מלכיאלי: לשכת בנט?

מיכאל מלכיאלי: לדעת.

מיכאל מלכיאלי: סתם.

ניר אורבך: תשאל אחרי זה את חברת הכנסת סטרוק.

ניר אורבך: היא יודעת לא פחות טוב.

אורית סטרוק: ראש הממשלה שלך אסר על הגורמים הרלוונטיים לדבר איתי, ניר.

מיכל מרים וולדיגר: הוא ביקש שתעופי לו מהעיניים.

ניר אורבך: בסדר, מיצינו את זה.

ניר אורבך: אחלה סיבוב.

מיכל מרים וולדיגר: זה לא סיבוב.

מיכל מרים וולדיגר: זה אמיתי וכואב.

מיכל מרים וולדיגר: ככה מדברים.

מאיר פרוש: אדוני היושב-ראש, אני בא לחזק את החברים פה שמבקשים, למרות שאתה מתייחס, ולעיתים כאשר אתה יכול אתה מקבל ערעורים, לא שזה הולך לנו קל, אבל אתה צריך שמה הוויכוח פה בכנסת?

מאיר פרוש: על מה נטושה המערכה?

מאיר פרוש: מאחר שיש בתוך הקואליציה הזאת שהיא עובדת שמאל, כמה מפלגות שבכל זאת כלפי חוץ - בעבר הצהירו שהם ימין, שרוצים להיות ימין, קשה להם, לא נותנים להם.

מאיר פרוש: השמאל השתלט עליהם בתוך הקואליציה.

מאיר פרוש: ויש הצעות לסדר-היום שמטבע הדברים אנו חושבים שיש סיכוי שיקבל תמיכה במליאה.

מאיר פרוש: ממי – האופוזיציה ודאי, אבל גם מכאלה בתוך הקואליציה.

מאיר פרוש: אנו בהחלט מבקשים לחדד את העניין.

מאיר פרוש: אנחנו חושבים שמן הדין הוא דווקא בדברים האלה, שעליהם יש הוויכוח בין ימין לשמאל, יש עוד דברים – בתחומי הדת, אבל בתחומים האלה יש ויכוח קשה בין ימין לשמאל.

מאיר פרוש: הממשלה הזו קמה בהונאה עם מפלגות שהצהירו ימין, היום אולי כן וייתכן שכבר לא – אנחנו מבקשים לקבל את העידוד מהמפלגות שהיו בימין, שיתמכו בנו בהצעות לסדר.

מאיר פרוש: כשאתה חוזר פעם שלישית ואומר:

מאיר פרוש: חברת הכנסת סטרוק יודעת למי לפנות במשלה, אני חושש מזה מאוד, כי אם אתה לא בטוח שבממשלה הולכי לענות את התשובה הזאת ומצפה לחסדי שמיים שחברת הכנסת סטרוק היא זו שתציל אותנו, מצבנו קשה מאוד.

מאיר פרוש: מה צריך את העזרה של סטרוק?

מאיר פרוש: בנט לא יודע, וכל מי שסובב אותו?

מאיר פרוש: אנשי ימין לא יודעים לעשות את העבודה הזו?

מאיר פרוש: למה סטרוק טובה ממך או מבנט?

מאיר פרוש: למה צריך את התמיכה הזאת?

מאיר פרוש: מזה שאתה מבקש אותה אני חושש מאוד, לכן אנו מבקשים להעלות את זה היום.

אמילי חיה מואטי: בשיטה הפרלמנטרית הציבור בוחר את הכנסת, והכנסת בוחרת בראש הממשלה.

קטי קטרין שטרית: זה לא נכון דמוקרטית.

קטי קטרין שטרית: הציבור ידע מה הוא הולך לבחור אבל הוא לא ידע מה הוא הולך לקבל, והוא קיבל הפוך ממה שהלך לבחור.

קטי קטרין שטרית: זה לא נכון.

אמילי חיה מואטי: הכנסת נתנה מנדט לנפתלי בנט להיות ראש ממשלה.

מיכאל מלכיאלי: גם בנט לא מאמין לזה.

קטי קטרין שטרית: זה לא נכון.

קטי קטרין שטרית: את מטעה.

קטי קטרין שטרית: יש פה הונאה.

שלמה קרעי: תארי לך שאתה היית האצבע ה-61 להקמת ממשלת ימין.

שלמה קרעי: היית הולכת הפוך מכל מה שהבטחת לבוחריך שלך.

שלמה קרעי: נראה לך שזו היתה ממשלה לגיטימית?

אמילי חיה מואטי: אני חברה בממשלת ימין.

קטי קטרין שטרית: ממש לא.

קטי קטרין שטרית: זאת ממשלת שמאל על מלא.

מאיר פרוש: חברת הכנסת אמילי, אם היית קוראת את הספר של אשר צידון שהיה מזכיר הכנסת, היית רואה בדיוק שאת לא צודקת.

מאיר פרוש: חשוב מאוד שתקראי.

ניר אורבך: תודה.

ניר אורבך: חברת הכנסת וולדיגר.

מיכל מרים וולדיגר: תודה.

מיכל מרים וולדיגר: הייתי בבוקר בראיון ב-YNET עם מוסי רז שהוא חלק גדול בקואליציה.

מיכל מרים וולדיגר: האוזניים שלי ניצלו, ניר, בטוחה שגם שלך, כשהוא מדבר בצורה כזו ברורה וחד-סטרית.

מיכל מרים וולדיגר: הוא אומר: אל-אחמר?

מיכל מרים וולדיגר: צריך להסדיר אותה, למרות פסיקות בג"ץ.

מיכל מרים וולדיגר: אומר: יש להכשיר היום את כל הדרישות של הערבים – הוא קרא לזה שייח' ג'ראח, אני קוראת לזה שמעון הצדיק.

מיכל מרים וולדיגר: למרות פסיקות בית המשפט.

מיכל מרים וולדיגר: והוא אומר באותה נשימה: ואת חומש להעיף מייד.

מיכל מרים וולדיגר: זה הממשלה שלך.

מיכל מרים וולדיגר: לא שלי.

מיכל מרים וולדיגר: כפי שאמרו חבריי, אתה אומר לאורית: את יודעת איך הדברים עובדים.

מיכל מרים וולדיגר: את יודעת איך הממשלה מגישה תגובת בג"ץ.

מיכל מרים וולדיגר: אני לא יודעת ואני חלק מהבית הזה.

מיכל מרים וולדיגר: אני חושבת שזה הכי דמוקרטי בעולם ומונעים מזה.

מיכל מרים וולדיגר: אני חלק מקבלת ההחלטות במובן הדמוקרטי של בית המחוקקים במדינת ישראל.

ניר אורבך: כשתהיי בקואליציה- - -

מיכל מרים וולדיגר: אני לא בקואליציה.

ניר אורבך: היושב-ראש שלך בחר לטפס על עץ.

ניר אורבך: זאת בעיה.

מיכל מרים וולדיגר: תן לי לדבר עד הסוף.

ניר אורבך: מקבל.

מיכל מרים וולדיגר: אם כך נהוג או היה נהוג עד היום – אמנם לא הייתי בפוליטיקה הרבה זמן, אבל מעולם במדינת ישראל לא היתה ממשלת כזו.

מיכל מרים וולדיגר: ממשלת כלאיים מוזרה ביותר, שראש הממשלה הוא עם שישה מנדטים, שבתוך המפלגה שלו לא מסוגל להנהיג, אז את כל הממשלה ודאי שלא.

מיכל מרים וולדיגר: יש פה שבעה ראשי ממשלה ואני מודאגת על חומש, ואני יודעת שגם אתה ניר, הלב שלך במקום הנכון והדעות שלך במקום הנכון ואתה יודע בדיוק איפה חומש צריכה להיות אבל הממשלה שלך שאתה חבר בה, לא יודעת את זה, ואני חוששת מהתגובה.

מיכל מרים וולדיגר: ולומר לאורית: את יודעת איפה להתערב?

מיכל מרים וולדיגר: לא.

מיכל מרים וולדיגר: אני רוצה שניר יתערב.

מיכל מרים וולדיגר: ואני רוצה שראש הממשלה שקורא לעצמו ימינה יתערב.

מיכל מרים וולדיגר: ואני יודעת שזה לא יקרה כי שמענו גם את יושב-ראש ועדת הכנסת אומר: אני לא אעביר חוקים של - ומעביר.

ניר אורבך: סליחה?

ניר אורבך: תגידי לי איזה חוק העברתי.

ניר אורבך: זו כבר פעם שניה שאתם משקרים.

ניר אורבך: תגידי לי איזה חוק העברתי שאמרתי שלא אעביר.

שלמה קרעי: חוק החשמל.

ניר אורבך: לא, זה לא מה שאמרתי.

אורית סטרוק: בני גנץ שעכשיו רוצה להרוס 5 בתים בגבעת רונן בתור פעולת עונשין קולקטיבית, אתה מעביר חוקים שלו.

ניר אורבך: סליחה, את מערבבת נושאים.

אורית סטרוק: הוא מוביל ביד רמה את קמפיין- - - הוא נכנס באימ-אימא של תושבי גבעת רונן, אתה מעביר לו חוקים.

ניר אורבך: אמרתי שלא אעביר חוקים של שר הביטחון?

מיכל מרים וולדיגר: אמרת שלא תעביר חוקים של מי שמדבר ועונה נגד ההתיישבות הצעירה.

ניר אורבך: נכון.

שלמה קרעי: הוא הוציא צו הריסה לבתים.

ניר אורבך: הוא פועל נגד ההתיישבות הצעירה?

ניר אורבך: הלוואי שאנחנו בממשלות ימין היינו פועלים כמו שבני גנץ פועל כיום לטובת ההתיישבות הצעירה.

ניר אורבך: הלוואי.

ניר אורבך: אבל לא.

אורית סטרוק: אתה מעביר.

אורית סטרוק: אתה מעביר חוקים של עמר בר לב וחוקים של בני גנץ.

אורית סטרוק: אתה מעביר חוקים של בני גנץ.

שלמה קרעי: עמר בר לב הוא היחיד שהגיע לוועדת חוץ וביטחון.

שלמה קרעי: זה לא שקרי.

ניר אורבך: האריכו את זה רק בשנה ולא בשלוש בדיוק בגלל הנושא הזה.

שלמה קרעי: מי שעשה קמפיין שקרי זה אתה שהוצאת מכתב ופעלת כנגד עצמך.

ניר אורבך: אני מבקש שתגידי איזה חוק.

מיכל מרים וולדיגר: אמרו לך פה כמה חוקים.

שלמה קרעי: את חוק החשמל העברת.

שלמה קרעי: הוא לא של רע"מ?

ניר אורבך: אנשים פה באו לדבר לתקשורת אז אני חייב לענות.

ניר אורבך: אני מנהל את הוועדה ואני עכשיו עונה לקרעי.

קטי קטרין שטרית: אני באתי במיוחד וצריכה ללכת לוועדת בריאות.

ניר אורבך: חכו בסבלנות.

ניר אורבך: מי שצריך ללכת לוועדה אחרת, מכבד אותו, שיעשה את השיקול שלו.

ניר אורבך: גם על זה עשיתם סיבוב.

שלמה קרעי: אתה עשית סיבוב.

שלמה קרעי: הוצאת מכתב ופעלת נגד עצמך.

ניר אורבך: תהוי רגע בשקט, סליחה שאני אומר את זה, ותקשיבו מה היה ותפסיקו לשקר.

אורית סטרוק: יש מכתב.

אורית סטרוק: כתבת: מי שהקים צוות נגד המתנחלים זה בני גנץ.

אורית סטרוק: מי שהורס בתים רק כי אנשים התנהגו באלימות זה בני גנץ.

ניר אורבך: את בונה שקר על גבי שקר.

ניר אורבך: אני מצטער שאני אומר את זה כי זה כואב לי כי אני מעריך אותך מאוד.

ניר אורבך: חוק החשמל הייתי בעד.

ניר אורבך: הוארך ב-2014, ב-2016, והייתי בעד כי השרה שקד עמדה בדיוק מול מי שצריך לעמוד כדי לשמור על האינטרסים שלנו וכל השטויות האלה על הפזורה הבלתי חוקית הבדואית זה שקר ואתם יודעים את זה.

שלמה קרעי: מי היה מעוניין בחוק החשמל?

ניר אורבך: אמרתי שסעיף 98 - לא שלא אצביע בעד אלא שלא אקצר זמנים.

ניר אורבך: 98 מקצר זמנים.

ניר אורבך: במקום 90 שעות דיון – 15 שעות דיון.

ניר אורבך: לא אקדם אם לא תהיה התקדמות בנושא ההתיישבות הצעירה.

ניר אורבך: זה המילים שלי.

ניר אורבך: אם לא תהיה התקדמות.

אורית סטרוק: יש התקדמות?

ניר אורבך: יש התקדמות, ואת יודעת את זה, התקדמות אובייקטיבית אפילו, אפילו לא בהשוואה לתקופות אחרות.

ניר אורבך: התקדמות טובה מאוד.

ניר אורבך: ויש גורמים באופוזיציה – ואני אומר את זה באחריות - שרוצים שזה לא יקרה.

ניר אורבך: אני אומר את זה באחריות.

ניר אורבך: לגבי המכתב ששלחתי – לא קידמתי חוקים של שרים ושל חברי כנסת שדיברו נגד המתנחלים.

ניר אורבך: וניסו לערבב חוקים ששר הביטחון הגיש.

ניר אורבך: אני מוריד את הכובע בפניו.

אורית סטרוק: שר הביטחון?

אורית סטרוק: הוא הקים צוות נגד המתנחלים.

אורית סטרוק: שר הביטחון הורס בתים.

אמילי חיה מואטי: נתניהו שילם לחמאס במזומן כנגד עמדת המל"ל.

אמילי חיה מואטי: אישר העברת כספים לחמאס נגד עמדת המל"ל.

אורית סטרוק: הורס בתים רק בגלל שאנשים- - - שר הביטחון הוא שרוצה לגרש את ישיבת חומש, ובוא נראה מי ינצח.

אורית סטרוק: אתם או הוא.

אורית סטרוק: בוא נראה.

אורית סטרוק: רוצה לגרש את ישיבת חומש.

מיכל מרים וולדיגר: אתה כל הזמן אומר שנלך לעיתונות, אבל אני רוצה לומר לך דווקא ההפך.

מיכל מרים וולדיגר: זכותי כנבחרת ציבור שיתקיים פה דיון רציני בנוגע לחומש.

מיכל מרים וולדיגר: שנדע לא רק מהתקשורת מה כוונת הממשלה להחליט.

מיכל מרים וולדיגר: אני רוצה לשמוע את זה פה.

מיכל מרים וולדיגר: שיהיה פה דיון אמיתי, שנדע, שנוכל להביע דעתנו.

מיכל מרים וולדיגר: לכן נבחרנו.

מיכל מרים וולדיגר: ברגע שאתם לוקחים לי את האפשרות הזו ואת הכלי הזה אתם רומסים במו ידיכם את הדמוקרטיה, את חופש הדיבור, את זכות הציבור לדעת ועל כך אני בעד הערעור גם של שלמה קרעי וגם של אורית סטרוק ובצלאל סמוטריץ.

ניר אורבך: תודה רבה, חברת הכנסת וולדיגר.

ניר אורבך: חברת הכנסת קטי שטרית.

קטי קטרין שטרית: ניר, אמרתי בהתפרצות שהתפרצתי - אני רוצה לדבר לליבך.

קטי קטרין שטרית: אנחנו מכירים הרבה מאוד שנים.

קטי קטרין שטרית: עברנו הרבה קילומטראז' מקצועי, ותמיד ידעתי שאתה נמצא בצד הנכון של המפה.

קטי קטרין שטרית: אבל קרה לכם משהו שאני מגדירה אותו כאסון.

קטי קטרין שטרית: אני מסתכלת על הימים האחרונים, מה קורה במדינת ישראל.

קטי קטרין שטרית: אתמול פינו משפחות מסכנות מכפר שלם.

קטי קטרין שטרית: פינו אותן בצורה אגרסיבית.

קטי קטרין שטרית: אני מדברת על אם חד הורית עם ארבעה ילדים.

קטי קטרין שטרית: אני מדברת על איש ששירת כל חייו את מדינת ישראל, והיום הוא חולה וקשיש ופינו אותו והוא ברחובות.

קטי קטרין שטרית: והמצב נראה כל כך גרוע גם באמצעי התקשורת ובכל מקום אחר.

קטי קטרין שטרית: אי רואה את הפינוי של ישיבת חומש, ואני שואלת את עצמי: רגע, מה זה?

קטי קטרין שטרית: יש פינוי רק ליהודים במדינה הזו?

קטי קטרין שטרית: רק יהודים מפנים?

קטי קטרין שטרית: לא הצליחו לנצח אותנו בכל מלחמות ישראל – עכשיו מנסים להוציא אותנו מהמקומות שבהם אנחנו נמצאים בחוק.

קטי קטרין שטרית: כפר שלם זה מקום שבו שמו את האנשים האלה.

קטי קטרין שטרית: מדינת ישראל החליטה לשים אותם בשנות ה-50'.

קטי קטרין שטרית: הפיצוי שנותנים להם לא עולה אפילו חדר אחד בתל אביב.

קטי קטרין שטרית: ישיבת חומש.

קטי קטרין שטרית: מה עושים שם אנשים?

קטי קטרין שטרית: לומדים בתורה?

קטי קטרין שטרית: הם לא נלחמים, הם לא בונים בתים.

קטי קטרין שטרית: הם בסך הכול לומדים תורה.

קטי קטרין שטרית: תורה.

קטי קטרין שטרית: מה קורה לנו במדינה שלנו?

קטי קטרין שטרית: אנחנו פשוט פושטים את הרגל פעם אחר פעם.

קטי קטרין שטרית: בדרכי לפה אני מקשיבה לרדיו בגל"צ, שומעת ראיון של עבריין, מי שהגיע לחאן אל-אחמר זה עבריינים שבאו ולקחו אדמות מדינה.

קטי קטרין שטרית: אני שומעת כמה מנסים להגיע אליו.

קטי קטרין שטרית: אתם מתכוונים לעשות בעיה בפינוי?

קטי קטרין שטרית: הרי נותנים לכם 300 מטר.

קטי קטרין שטרית: 300 מטר הולכים לבנות להם היום, באדמות מדינה.

קטי קטרין שטרית: אדמות מדינת ישראל.

קטי קטרין שטרית: ואז אני אומרת לעצמי- - -

ולדימיר בליאק: קטי, למה לא פיניתם אותם?

ולדימיר בליאק: הייתם בשלטון, לא?

קטי קטרין שטרית: עד מתי תמשיכו להגיד: אתם, אתם?

שלמה קרעי: אנחנו לא הכשרנו נכון.

שלמה קרעי: התעכבו מכל מיני סיבות.

שלמה קרעי: לא בנינו מאחז פלסטיני במישור אדומים.

קטי קטרין שטרית: את מי שהיום נמצא בממשלה הזו – לצערנו הרב, אם באמת היה לנו ממשלת ימין על מלא, אולי באמת זה היה מתפנה מזמן, אבל לצערנו הרב, כל פעם, אם זה השותפים שהיום נמצאים, אבל אני לא רוצה עכשיו להתעסק בחאן אל-אחמר, כי זה כתם שיישאר כל חייו בתולדת מדינת ישראל.

קטי קטרין שטרית: ניר, אני מקנאת, אמיתי, בסיעות השמאל וברע"מ.

קטי קטרין שטרית: שים לב.

קטי קטרין שטרית: ברגע שמשהו שהם רוצים לא עובר, הם יוצאים החוצה.

קטי קטרין שטרית: הם לא מגיעים.

קטי קטרין שטרית: סנקציות.

קטי קטרין שטרית: אני מצדיעה להם.

קטי קטרין שטרית: אני לא חלילה וחס באה בטענות אליהם כי הם באים לשרת את הציבור שלהם.

קטי קטרין שטרית: הם באים לשרת את האינטרסים של הפלסטינים ושל האחים המוסלמים.

קטי קטרין שטרית: הם לא מסתירים את זה.

קטי קטרין שטרית: באים בחיוך רב.

קטי קטרין שטרית: נותנים מדי פעם כמה טיפות של רגיעה.

קטי קטרין שטרית: מחייכים.

קטי קטרין שטרית: מאמינים במדינה יהודית אבל הוא פועל למען הפלסטינים.

קטי קטרין שטרית: אנחנו יודעים, הם גם לא מסתירים את זה.

קטי קטרין שטרית: עשינו נטיעות לפני מספר ימים והיום קיבלתי הודעה שכל העצים הוחרמו, נעקרו.

קטי קטרין שטרית: זה חוסר המשילות שלנו.

קטי קטרין שטרית: למה אני פונה אליך – שים לב - אנחנו שומעים היום, וזה הכול קמפיין מתוזמן שיש בו הרבה היגיון מצד השמאל, לדבר על אלימות המתנחלים, אבל לא לדבר על חסימת הכביש של הגישה לישוב אביגיל.

קטי קטרין שטרית: היינו יחד בסיור ואנחנו יודעים טוב מאוד כמה ארגוני השמאל, שממונים על-ידי האיחוד האירופי וממשלות אירופה שמשלמים מיליוני שקלים כדי לבצע את הפוגרומים האלה – כך אני קוראת לזה - במי שנמצא בישובים היהודיים ששם המדינה שלחה אותם לפני עשרות שנים.

קטי קטרין שטרית: אנו רואים דבר מאוד ברור – לפיד והשמאל מכינים את אוסלו ג'.

קטי קטרין שטרית: לא סתם זה מגיע לשם.

קטי קטרין שטרית: גם הפגישות, חלקן סודיות, חלקן חשופות.

קטי קטרין שטרית: ניר, אני פונה לליבך, אמיתי – הממשלה שאתה נמצא בתוכה הבטיחה שהיא תשמור על הסטטוס קוו.

קטי קטרין שטרית: נכון, היא לא הבטיחה להחיל ריבונות.

קטי קטרין שטרית: הוא הבטיח את זה לפני מערכת הבחירות, בנט, מעל כל במה אפשרית.

קטי קטרין שטרית: הוא הבטיח לטפל בהתיישבות הצעירה מעל כל במה אפשרית, אבל אני מאמינה שבסטטוס קוו שישבתם עם השותפים שלכם, החלטתם שלא תבצעו נסיגות וכרגע אנחנו רואים פה מסיגה.

קטי קטרין שטרית: אנחנו רואים את כוחות הביטחון, מהיום למחר - מייד פינוי.

קטי קטרין שטרית: במקום להרוס את בתי המחבלים, הרוצחים המתועבים האלה שרצחו את יהודה שהלך בדרך חזרה מהישיבה.

קטי קטרין שטרית: אז מה כל כך דחוף בפינוי הזה של הישיבה?

קטי קטרין שטרית: אנחנו כמה שבועות להירצחו.

קטי קטרין שטרית: התלמיד הזה בחומש, שבסך הכול בא ללמוד תורה, הוא בסך הכול מה שאתם מייצרים פה, וניר, אני בטוחה שאוסלו ג' בדרך, אבל לך אני אומרת, ניר – מייצרים פה מצב שבו הרע טוב לו והטוב רע לו.

קטי קטרין שטרית: מה שקורה כרגע, אנו רואים שמי שרצח, לא הורסים את הבית שלו, ומי שנרצח, הורסים את הישיבה שלו.

קטי קטרין שטרית: לכן אני אומרת, ניר, תיזכר לעולמי עד שאם לא תיתן את הפינוי של ישיבת חומש, אתה תיזכר לטובה.

קטי קטרין שטרית: ואני לא אומרת את זה למצלמות.

קטי קטרין שטרית: הלוואי שהמצלמות היו מכובות.

קטי קטרין שטרית: אני מכירה אותך ומדברת לליבך ולמצפון שלך.

קטי קטרין שטרית: לא יקרה שום דבר, האמן לי.

קטי קטרין שטרית: יש הרבה אנשים שנמצאים כרגע בממשלה שיש להם מה להפסיד.

קטי קטרין שטרית: הם לא יפילו את הממשלה, אבל אתה תיזכר כמי שהשאיר את חומש על תילה.

קטי קטרין שטרית: אני מתחננת, מדברת איתך עם דמעות בעיניים אחרי שאני שומעת על הפינויים החוזרים ונשנים גם בתוך מדינת ישראל.

קטי קטרין שטרית: אני מאוד התחברתי למילים של אמילי שאמרה שצריך לתת חשמל.

קטי קטרין שטרית: יש אנשים בתוך מדינת ישראל.

קטי קטרין שטרית: הרי הם רוצים להפוך את המדינה שלנו מכביש 6 לכביש 2.

קטי קטרין שטרית: הילדים האלה המקסימים, הבחורים האלה עומדים שם כי הם מגנים על נתניה, על תל אביב.

קטי קטרין שטרית: כולנו מכסים את העיניים.

קטי קטרין שטרית: כל מי שנמצא שם מכסה את העיניים.

קטי קטרין שטרית: אבל אני מדברת למצפון שלך.

קטי קטרין שטרית: אני יודעת שיש לך.

קטי קטרין שטרית: ואני מתחננת בפניך – אל תהיה שותף לאוסלו ג', אל תהיה שותף לפינוי ונסיגות, אל תהיה שותף לכל הדברים האלה.

אמילי חיה מואטי: מכיוון שהוזכרו כספים של האיחוד האירופי אני רק רוצה להזכיר שממשלת נתניהו החריגה את הישובים שמעבר ל-67' כדי לקבל כספים מהאיחוד האירופי.

קטי קטרין שטרית: ואתם דחיתם את החוק שלי עכשיו.

קטי קטרין שטרית: יש חוק עכשיו שלי שדחיתם אותו שהיה עוצר.

קטי קטרין שטרית: תארו לעצמכם שישראל היתה משלמת לחבל הבאסקי או למחתרת האירית או לכל מיני כאלה.

קטי קטרין שטרית: זה לא נורמלי.

קטי קטרין שטרית: שמתערבים לנו בתוך המדינה.

ניר אורבך: אני רוצה לחדד על מה ההצבעה כי קצת התבלבלנו.

ניר אורבך: נמצא פה גם בני גל, ואני מאוד מעריך אותו, הוא יודע את זה.

ניר אורבך: הרבה שנים אנחנו בקשר.

ניר אורבך: הוויכוח כרגע הוא לא אם כן או לא מפנים את חומש אלא איפה הדרך הנכונה כרגע לקראת הדיון בבג"ץ.

ניר אורבך: אני לא השתכנעתי שהדיון הוא בכנסת.

ניר אורבך: אנחנו יודעים איך זה עובד.

אורית סטרוק: אם אתה לא מאפשר דיון בכנסת, אתה אישית צריך לדאוג שתשובת המדינה לבג"ץ תהיה כזו שמשאירה את חומש במקומה.

קטי קטרין שטרית: תסגרו את הכנסת.

קטי קטרין שטרית: אין טעם להיות פה.

קטי קטרין שטרית: אין טעם שתהיה כנסת.

אורית סטרוק: אם אתה לא מאפשר דיון בכנסת, אתה אישית צריך לדאוג שתשובת המדינה לבג"ץ תהיה טובה.

קטי קטרין שטרית: - - -

ניר אורבך: למרות הצעקות המאוד נחרצות, רק בחלק מהזמן אני עובד לפי תוכנית העבודה שלך.

ניר אורבך: בחלק מהזמן יש תוכנית עבודה שלי.

אורית סטרוק: אבל זה יהיה על המצפון שלך.

ניר אורבך: מי בעד הערעור - ירים את ידו.

ניר אורבך: מי נגד?

ניר אורבך: הצבעה בעד – מיעוט נגד – רוב גדול לא אושר.

ניר אורבך: הערעור נדחה.

ניר אורבך: אנחנו עוברים לערעור השני, ולצערי לא נותר הרבה זמן, אבל רוב הדברים אני מניח שרלוונטיים לנושא הזה פה, כי בסופו של דבר זה נושא שאנחנו מרחיבים ונטחן עד דק גם עכשיו אפשר לומר - קידום הסדרה רחבה של ההתיישבות הבדואית בנגב, של חברת הכנסת אורית מלכה סטרוק.

ניר אורבך: רק עוד הערה – אני אומר את זה בהערכה לאורית.

ניר אורבך: אורית מגיעה לדיונים האלה.

ניר אורבך: היא מערערת, נמצאת בדינים מההתחלה עד הסוף.

ניר אורבך: היא מקשיבה, היא מתווכחת, שומעת.

ניר אורבך: יש פה חברי כנסת שמגיעים באמצע דיון, אומרים את הדברים שלהם בלי שום רלוונטיות לדיון והולכים.

ניר אורבך: קרה גם בדיון הזה.

אורית סטרוק: אני לא רואה אף אחד שדיבר לא לעניין.

אורית סטרוק: כולם דיברו לעניין.

קטי קטרין שטרית: אז תסדרו את החלוקה הצודקת בוועדות.

קטי קטרין שטרית: תרים את הכפפה.

ניר אורבך: אני מדבר באופן כללי ועקרוני, כולל גם בדיון הזה אנשים הגיעו.

ניר אורבך: הם לא שמעו מה שנאמר, גם בהתייחסות לדברים שלי, כשהתייחסתי לדברים שלך - נכנסו לדברים.

ניר אורבך: לא הבינו את הקונטקסט הכללי של הדברים.

ניר אורבך: אומר את זה כהערה לכל הדיונים.

ניר אורבך: כולנו חברים בוועדות מקבילות.

ניר אורבך: דיון כזה כשאני יודע שמגיע ערעור, יודע שלא יסתיים בעשר דקות.

אורית סטרוק: כל מי שבא לדיון הזה, זה כי חומש בנפשו.

אורית סטרוק: חומש חשובה לו.

אורית סטרוק: לא מוכן לוותר על חומש.

ניר אורבך: דיברתי באופן כללי, לאו דווקא על זה.

קטי קטרין שטרית: היינו בדיון בוועדת בריאות על – האמן לי, זה הצלת חיים וזה הצלת חיים.

קטי קטרין שטרית: אני נקרעת, זה קשה לי.

קטי קטרין שטרית: ואני לא חברה בוועדות כי לצערנו הרב אין לנו הייצוג ההולם.

קטי קטרין שטרית: אבל אתה יכול לבדוק – אני נוכחת בהמון ועדות.

ניר אורבך: זה כמו בבית ספר - צועקים על מי שבא.

ניר אורבך: יש ערעורים שמסתיימים תוך חמש דקות, אבל יש ערעורים כמו זה, שברור לי שבערעור כזה אפנה לו"ז לפחות עד תחילת המליאה.

ניר אורבך: זה לא חוכמה – אני יושב-ראש ועדה, ולכן שיבחתי את חברת הכנסת סטרוק שבדיונים האלה היא שומעת, היא מקשיבה, היא עונה וגם אחר כך נשארת.

ניר אורבך: לא כל אחד יכול לעשות את זה, וגם לא כל אחד הנושא קרוב לליבו כפי שקרוב לליבך.

ניר אורבך: אבל באופן כללי, מן הראוי שבדיוני עומק כאלה אנשים יכבדו את הדיון וגם יקשיבו לאחרים.

אורית סטרוק: אדוני היושב-ראש, חברתי סגנית יושב-ראש הכנסת, שמעתם בדיון הקודם, עד כמה חומש חשובה לי ועד כמה היא בנפשי.

אורית סטרוק: שמעתם את זה.

אורית סטרוק: אתם מבינים שאם לא הצטרפתי להצעה דחופה לסדר של שלמה קרעי והגשתי הצעה דחופה לסדר אחרת, זה רק משום שהנושא של הנגב נראה לי נושא בוער וקריטי.

אורית סטרוק: כפי שרמזת, ידידי ניר, שאני גם יודעת מה קורה בחדרים האחוריים, ויודעת להשפיע שם, אני יודעת היטב שבחדרים האחוריים של הממשלה מתנהל עכשיו, עכשיו קרב איתנים על הנגב.

מאיר פרוש: מול מי?

אורית סטרוק: אספר לכם.

אורית סטרוק: יש לך מצד אחד בממשלה הזאת את מנסור עבאס ואת מאיר כהן ואת יאיר לפיד.

אורית סטרוק: מהצד השני יש לך, ניר, החברה של שנינו אילת שקד ואת זאב אלקין, שלא מוכנים לוותר על הנגב, ובאמצע יש שלום שלמה שלא ברור לאיפה הוא מושך.

ניר אורבך: גם ראש הממשלה נמצא שם.

אורית סטרוק: אשמח אבל אני רוצה לשמוע זאת מעל במת הכנסת כי לא יכול להיות שהנגב, הנגב, חלק כל כך עצום ממדינת ישראל, שהבדואים, שהתפרעו שם אמרו בפה מלא לתקשורת: אנחנו רוצים בנגב אוטונומיה פלסטינית.

אורית סטרוק: לזה הם מייחלים, לזה הם פועלים, לזה הם נאבקים, לזה הם מתפרעים.

אורית סטרוק: לא יכול להיות שהוויכוח הזה יתנהל בחדרי חדרים ולא יתנהל פה בבניין הזה בצורה שקופה, וכל חבר כנסת שמייצג את הציבור שלו, יוכל להביע עמדה ולדרוש את העמדה.

אורית סטרוק: ניר, למשל, שאלת אותי קודם על ההתיישבות הצעירה.

אורית סטרוק: אתה פעלת בעניין של ההתיישבות הצעירה ואני יודעת א זה, אבל תהיה ישר עם עצמך.

אורית סטרוק: גם אתה פעלת וגם אחרים נתנו לך לפעול כי אנחנו הצפנו את אנשי ההתיישבות הצעירה כל שבוע בכנסת.

אורית סטרוק: פעם במליאה, פעם פה בוועדה, פעם בוועדה אחרת.

אורית סטרוק: לא היה שבוע שאנחנו בשדולת ארץ ישראל לא הצפנו את הנושא הזה, ולא ייתכן שנושא ההסדרה הבדואית בנגב, שזה השאלה אם אנחנו מוכרים את הנגב סופית, נכנעים, מרימים דגל לבן.

אורית סטרוק: איך כתב חגי סגל - בבורות של השתילים שנעקרו יש עכשיו דגלים לבנים.

אורית סטרוק: לא יכול להיות שאנחנו כמדינת ישראל נרים עכשיו דגל לבן בנגב וזה יקרה בחדרי חדרים ולא יבוא לידי ביטוי פה בבניין.

אורית סטרוק: הכנסת צריכה לדבר.

אורית סטרוק: הכנסת צריכה לשמוע את נציג המשלה.

אורית סטרוק: לא אכפת לי מי.

אורית סטרוק: שיגיד מאיר כהן מה שהוא רוצה, שתגיד אילת שקד מה היא רוצה.

אורית סטרוק: לא אכפת לי, אבל הכנסת צריכה לשמוע מה אתם הולכים לעשות עם הנגב.

אורית סטרוק: אתם לא יכולים להמשיך לעשות את זה בשושו.

אורית סטרוק: ניר, אני יודעת שאתה בצד הטוב, אבל ניר, באמת – אתה לא יוצא מגדרך, ואף אחד מהצד הימני לא יוצא מגדרו.

אורית סטרוק: מי שיוצא מגדרו זה חברת הכנסת זועבי, זה חבר הכנסת גנאים.

אורית סטרוק: מהשמאל הם יוצאים מגדרם מעת לעת.

אורית סטרוק: אתם לא יוצאים מגדרכם, ואנחנו רוצים לוודא שהנגב לא נמכר.

אורית סטרוק: אנחנו רוצים לשמוע פה בכנסת באוזניים שלנו על מה הוויכוח.

אורית סטרוק: כשאתם העברתם את החלטת הממשלה הקודמת, העברתם החלטת ממשלה שמשאירה הרבה פערים.

אורית סטרוק: הרבה חללים.

אורית סטרוק: ישב פה בשבוע שעבר חבר הכנסת צביקה האוזר, ודרשתי אותה דרישה בדיוק.

אורית סטרוק: הוא אמר לי: אהיה איתך.

אורית סטרוק: הגשתי לו מייד את ההצעה הדחופה לסדר, הבאתי אותה הצעה.

אורית סטרוק: אמרתי לו: צביקה, תחתום.

אורית סטרוק: תגיש.

אורית סטרוק: אמרת שתהיה איתי.

אורית סטרוק: לא חתם, לא הגיש.

אורית סטרוק: אתם פשוט רוצים להשתיק את נושא הנגב ולא אתן לכם להשתיק את נושא הנגב.

אורית סטרוק: תודה.

ניר אורבך: חבר הכנסת פרוש.

מאיר פרוש: מכובדי, למה רציתי לדעת, חברת הכנסת סטרוק, מי הצד שכנגד – כי חשבתי שכשיש שני צדדים, לא בטוח שצריך להעלות את הנושא הזה לסדר-היום.

מאיר פרוש: אבל אין אדם משים עצמו רשע, ניר.

מאיר פרוש: מה זה אומר?

מאיר פרוש: אדם לא מסוגל לעשות דברים שהוא גורם לכך שיהיה רשע.

מאיר פרוש: על אותו משקל, אני לא יכול לקחת בחשבון אדם שיודע שכתוצאה מפעולה מסוימת, הוא מפיל את הממשלה שעומד בראשה, או אם עושים פעולה מסוימת, גורמים לכך שאתה מחר לא שר הפנים כי הממשלה הזו נופלת, ממש לא נרגעתי.

מאיר פרוש: כששמעתי מי עומד מול לפיד, מול מנסור הבוס, מול מאיר כהן, כשאני שומע שאילת שקד וגם בנט, ואתה אומר שלמה שלום וגם בנט - לא יכול להיות שבנט פועל בניגוד למנסור הבוס.

מאיר פרוש: ולא יכול להיות שאילת שקד פועלת נגד מנסור הבוס, כי אם מנסור הבוס לא מקבל את הנגב, אין ממשלה.

מאיר פרוש: אתה רוצה לומר שאדם משים עצמו למצב שהוא מחר הולך להפסיד את הממשלה שלו?

מאיר פרוש: לכן אני חושב, מאחר שאין צד שכנגד - לפחות שהכנסת תשמיע את דברה.

אורית סטרוק: חבר הכנסת פרוש, אמרת את זה הרבה יותר טוב ממני.

אורית סטרוק: לפני הצבעה אני מבקשת, ניר, אני חושבת שבמקרה הזה אתם צריכים להצביע בעד.

אורית סטרוק: תשמע מה אמר לך פרוש.

אורית סטרוק: הוא אמר לך דברים נכוחים.

ניר אורבך: את קיבלת את מה שאמר ואני לא, כי הוא קורא לו מנסור הבוס.

מאיר פרוש: מנסור עבאס.

מאיר פרוש: סליחה.

מאיר פרוש: אבל הוא הבוס.

ניר אורבך: זה ההבדל בינינו.

ניר אורבך: לכן אני בממשלה ואתם באופוזיציה.

ניר אורבך: זה הבדל שהתחיל לפני חצי שנה וזה נגרר.

ניר אורבך: כל פעם שנגיע למקומות כאלה- - -

אורית סטרוק: אתם נכנעים ונכנעים.

ניר אורבך: לא אתחיל לעשות חשבון בקואליציה מי יותר ומי פחות.

ניר אורבך: אנחנו עוברים להצבעה.

ניר אורבך: מי בעד ההצעה – ירים את ידו.

ניר אורבך: מי נגד?

ניר אורבך: הצבעה בעד – מיעוט נגד – רוב גדול לא אושר.

ניר אורבך: תודה רבה.

ניר אורבך: הישיבה ננעלת.